b'\n_START_ARTICLE_\n20 sp\xc3\xb8rsm\xc3\xa5l\n_START_PARAGRAPH_\n20 sp\xc3\xb8rsm\xc3\xa5l er en norsk radio- og TV-quiz basert p\xc3\xa5 en selskapslek der man skal gjette seg frem til ulike ord ved kun \xc3\xa5 stille inntil 20 ja- og nei-sp\xc3\xb8rsm\xc3\xa5l. Programmet gikk opprinnelig p\xc3\xa5 NRK radio (senere NRK P1) fra 1947 til 1985 og igjen fra 2004 til 2016. Den f\xc3\xb8rste utgaven ble ledet av Rolf Kirkvaag, mens den nye versjonen ble ledet av Knut Borge, som ble erstattet av Trond-Viggo Torgersen i 2012. Den nye versjonen ble ogs\xc3\xa5 fra 2006 sendt p\xc3\xa5 TV. Programmet ble nedlagt h\xc3\xb8sten 2016._NEWLINE_Programkonseptet var det samme som da det gikk p\xc3\xa5 radio fra 1947 til 1985. Da som n\xc3\xa5 skulle panelet resonnere og stille inntil 20 ja- og nei-sp\xc3\xb8rsm\xc3\xa5l for \xc3\xa5 komme frem til et ord som en av lytterne hadde sendt inn. Om de ikke klarte det, fikk lytteren en premie._NEWLINE_Etter relansering p\xc3\xa5 2000-tallet ble programmet til \xc3\xa5 begynne med tatt opp i Studio 19 p\xc3\xa5 Marienlyst med Knut Borge som programleder. I 2006 startet man i tillegg \xc3\xa5 vise det samme programmet p\xc3\xa5 TV i NRK1, da kun som TV-opptak av selve radioprogrammet. I 2009 la NRK om dette noe, og skiftet blant annet til Studio 4. Programmet har hatt fast sendetid p\xc3\xa5 l\xc3\xb8rdager. Trond-Viggo Torgersen erstattet Knut Borge som programleder 25. august 2012._NEWLINE_Det var fire paneldeltagere i hvert program, men i senere tid har det v\xc3\xa6rt tre. De faste paneldeltagerne p\xc3\xa5 1970- og 1980-tallet var Alf Nordhus, Gerd Nyquist, Bj\xc3\xb8rg Gaathaug og Knut-J\xc3\xb8rgen Erichsen. Deltagere fra 2004 var: Cille Biermann, Kari Slaatsveen, Hel\xc3\xa9n Vikstvedt, \xc3\x85sleik Engmark, Gustav Nilsen, Bjarte Tj\xc3\xb8stheim, Siri Kristiansen, Ingrid Gjessing Linhave, Marit Volds\xc3\xa6ter, Mari Maurstad, Christian Fredrik Mikkelsen, \xc3\x98ystein Bache, Olav Svarstad Haugland, Margrethe R\xc3\xb8ed, Eirik del Barco Soleglad, Ingunn Thon, Rune Gokstad, Trond-Viggo Torgersen, Finn Bjelke, Nina Stensrud Martin, Knut Lystad, Erik Fosnes Hansen, Linn Sk\xc3\xa5ber, Anne Lindmo, Pernille S\xc3\xb8rensen, Paul H\xc3\xa5vard \xc3\x98stby, Ingerid Stenvold, Lene Kongsvik Johansen, Tom Totini, Mikkel Niva m.fl._NEWLINE_Programmet hadde ogs\xc3\xa5 levende musikk i studio, under ledelse av kapellmester/pianist Eivind Thoresen Skarpaas. Med seg hadde han p\xc3\xa5 bass Ole Marius Melhuus og p\xc3\xa5 trommer Totto Hansen. Kjenningsmelodien var skrevet av Nissa Nyberget, som ogs\xc3\xa5 var kapellmester en tid._NEWLINE_20 sp\xc3\xb8rsm\xc3\xa5l ble regnet som en av de mest popul\xc3\xa6re programmene p\xc3\xa5 NRK noensinne.'